Nariadenie Rady (EHS) č. 482/77
z 8. marca 1977
o uzatvorení dohody vo forme výmeny listov medzi Európskym hospodárskym spoločenstvom a Marockým kráľovstvom o určitých vínach pôvodom z Maroka a s právom niesť označenie pôvodu
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 113,
so zreteľom na odporúčanie Komisie,
keďže Dohoda o spolupráci medzi Európskym hospodárskym spoločenstvom a Marockým kráľovstvom bola podpísaná 27. apríla 1976;
keďže dočasná dohoda [1] podpísaná toho istého dňa nadobudla platnosť 1. júla 1976 s cieľom postupne vykonávať obchodné ustanovenia dohody o spolupráci;
keďže dohoda by sa mala uzatvoriť vo forme výmeny listov podľa ustanovenia článku 21 odsek 2 uvedenej dohody o spolupráci a článku 14 odsek 2 uvedenej dočasnej dohody o uplatňovaní dojednaní ustanovených v uvedených článkoch s ohľadom na víno s právom niesť označenie pôvodu podľa marockých právnych predpisov a oslobodené od colných poplatkov z dovozu do spoločenstva v rámci limitov ročnej colnej kvóty spoločenstva vo výške 50000 hektolitrov,
PRIJALA TOTO NARIADENIE:
Článok 1
Týmto sa v mene spoločenstva uzatvára dohoda vo forme výmeny listov medzi Európskym hospodárskym spoločenstvom a Marockých kráľovstvom o uplatňovaní dojednaní ustanovených v článku 21 odsek 2 dohody o spolupráci týkajúcej sa vína s právom niesť označenie pôvodu podľa marockých právnych predpisov a oslobodené od colných poplatkov z dovozu do spoločenstva v rámci limitov ročnej colnej kvóty spoločenstva vo výške 50000 hektolitrov.
Text dohody vo forme výmeny listov je priložený k tomuto nariadeniu.
Článok 2
Predseda Rady sa týmto oprávňuje určiť osobu splnomocnenú na podpísanie dohody tak, aby zaväzovala spoločenstvo [2].
Článok 3
Toto nariadenie nadobúda účinnosť odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 8. marca 1977